August 2019

**TUSINDVIS AF BRILLER**

**SKAL FÅ FLERE BØRN I BEVÆGELSE**

***Børn med nedsat syn skal kunne deltage på lige vilkår med andre børn i leg og idræt. Optikerkæden Profil Optik, DGI og brilleglasproducenten Essilor uddeler derfor gratis aktivitetsbriller med styrke til børn over hele landet.***

Ofte må børn med briller tage til takke med bænken, når der er fart på i skolegården, eller være forsigtige med at dyrke idræt i landets mange foreninger. De fleste børn med nedsat syn har nemlig kun ét par briller, og de er sjældent velegnede til leg og idræt, det viser en ny undersøgelse\*.

Manglende fysisk aktivitet kan have negative konsekvenser for børn. Det kan skade indlæringen, gå ud over sundheden på kort og lang sigt og give sociale udfordringer med hensyn til at bygge gode, nære relationer.

Derfor vil Profil Optik i partnerskab med DGI og Essilor, tilbyde alle børn mellem fem og 12 år med nedsat syn en særligt designet aktivitetsbrille. Kvit og frit. Projektet er døbt **På lige vilkår**:

**Tina Høyer Gaardsholdt, administrerende direktør hos Profil Optik**:

* *I Profil Optik ønsker vi at gøre en forskel i samfundet ved at hjælpe, hvor vi kan, med vores særlige kompetencer. Derfor har vi som ét ud af flere initiativer valgt at hjælpe børn, der behøver briller, så de kan deltage i aktiviteter på lige vilkår med andre børn. Det er vigtigt at bevæge sig i en digitaliseret hverdag – både i forhold til at forebygge livsstilssygdomme og for at sikre et godt syn, der skal holde hele livet. Alle børn skal have mulighed for indgå i positive fællesskaber og skabe varige relationer.*

I løbet af den tid På lige vilkår løber, forventer parterne at uddele flere tusinde aktivitetsbriller – og dermed give lige så mange børn bedre muligheder for at være en del af de fællesskaber, hvor leg og bevægelse er omdrejningspunktet.

For idrætten er ikke for de udvalgte. Den er for alle.

* *I DGI arbejder vi for, at alle børn skal have mulighed for at deltage i idræt, leg og bevægelse. I samarbejde med Profil Optik håber vi, at endnu flere børn får gode idrætsoplevelser i fællesskaber med andre børn. Nedsat syn må ikke være en barriere for en aktiv hverdag, det vil vi gerne sætte fokus på i idrætsforeningerne og i familierne. Bevægelse på lige vilkår har stor betydning for børns trivsel og læring,* siger **Charlotte Bach Thomassen, formand i DGI.**

Med 1,6 millioner medlemmer i foreningerne under DGI når idrætsorganisationen bredt ud over hele landet. Tilbuddet om briller er ikke bundet op på medlemskab af en forening eller andet – det gælder alle børn.

Brillestel samt synstest, udmåling og tilpasning doneres af Profil Optik – man henvender sig blot hos sin lokale Profil Optik-butik. De brudsikre glas doneres af brilleglasproducenten Essilor.

**På lige vilkår** blev skudt i gang på et pressemøde den 27. august.

Yderligere informationer og citater:

**Liselotte Hammer**

PR & Marketing Manager, Profil Optik

liha@profiloptik.dk

**Charlotte Bach Thomassen**

Formand, DGI

Charlotte.Bach.Thomassen@dgi.dk

**Tobias Eichner Larsen**

Pressemedarbejder, DGI

Tlf: 6169 6618

Tobias.Larsen@dgi.dk

*\* I en undersøgelse foretaget af reflect.se svarer blot 11% af danske forældre, at deres børn med brillebehov har både almindelige briller og sports-/aktivitetsbriller. Hele 88% af børn med brillebehov i aldersgruppen 5-12 år har kun ét par briller – og de er sjældent velegnede til sport.*

*Undersøgelsen kan rekvireres hos* *karsten@fday.dk*

**Om initiativet ’På lige vilkår’**

Børn skal bevæge sig mere, men det kan være en udfordring, hvis man er barn og bruger briller. Det gør På lige Vilkår nu noget ved – bag initiativet står DGI, Profil Optik og Essilor:

* Børn mellem 5 og 12 år med nedsat syn kan få gratis aktivitetsbriller med individuelt tilpasset styrke i særligt udviklet stel med brudsikre glas hos alle landets Profil Optik-butikker.
* Barnets forældre bestiller tid hos Profil Optik til gratis synstest – bemærk: børn under 10 år skal henvises via øjenlæge.
* Efter synstesten bestilles individuelt tilpassede glas, og den færdige aktivitetsbrille kan hentes efter 1 til 2 uger.
* Tilbuddet er begrænset til 1 stk. brille pr. barn.
* Find yderligere information her:  [www.profiloptik.dk/påligevilkår](http://www.profiloptik.dk/p%C3%A5ligevilk%C3%A5r)
* **DGI** har i mere end 150 år arbejdet tæt sammen med sine medlemsforeninger om at gøre danskerne mere aktive. I dag tæller DGI 6.400 foreninger, der tilsammen har over 1,6 mio. medlemmer og mere end 100.000 frivillige ildsjæle.
* **Profil Optik** er Danmarks største optikerkæde med mere end 125 butikker fordelt over hele Danmark og er en del af den nordiske Synsam-kæde. Hos Profil Optik ønsker vi at bidrage med viden og kompetencer til det samfund, vi er en del af. *På lige vilkår* er et udtryk for dette ønske.
* **Essilor** er ledende i verden inden for udvikling af brilleglas. Essilor fremstiller brilleglas af højeste kvalitet – tilpasset til individuelle behov.